
BGP-15 hatásainak vizsgálata doxorubicin- indukálta citotoxicitás modellen

A doxorubicin (DOX) az interkaláló ágensek közé tartozó kemoterápiás
készítmény, amely a klinikumban széles körben alkalmazott. Klinikai
felhasználhatóságának azonban gátat szab kardiotoxikus mellékhatása, melynek
hátterében – legalábbis részben- az oxidatív stressz fokozása, a mitokondriális
diszfunkció és az apoptózis állhat. Máig intenzív kutatások alapját képezi ezen
szív-és érrendszeri károsodás kivédésének lehetősége. Munkánk fókuszában egy
hazai fejlesztésű hatóanyag, a BGP-15 állt. Korábbi kutatásokból kiderült, hogy
kardioprotektív hatásokkal bírhat iszkémia/reperfúziós sérülésekben, bár
hatásmechanizmusa nem teljesen ismert. Célul tűztük ki annak vizsgálatát, hogy a
BGP-15 előkezelés mennyiben képes kivédeni a DOX szívizom károsító
mellékhatását.
Munkánk során H9c2 szívizomsejteket kezeltünk 24 óráig 50 µM BGP-15-tel,
majd különböző koncentrációjú (0.1, 1, 3 µM) DOX-nel és vizsgáltuk a sejtek
életképességét MTT assay segítségével, az oxidatív stress mértékét MitoSOX
festéssel, az laktát-dehidrogenáz (LDH) felszabadulás mértékét, a mitokondriális
membránpotenciál változását JC-1 festékkel, valamint az apoptózis és az autofágia
szintjét Western-blot analízissel.
Eredményeink alapján elmondható, hogy a BGP-15 előkezelés jelentős mértékben
javítani a szívizomsejtek életképességét 12 és 24 órás DOX-kezelés esetében is,
valamint szignifikánsan csökkentette a DOX-okozta LDH felszabadulását. A
BGP-15 csökkentette a DOX-indukálta oxidatív stressz mértékét, és az 1 µM
koncentrációjú DOX-nel kezelt csoportokban javította a mitokondriális
menbránpotenciált. Továbbá, a vizsgált hatóanyag csökkentette a hasított-caspase3/pro-caspase-3 arányát, mely az apoptózis folyamatának egy jelentős markere.
Mindemellett szerepe lehet az autofágia modulálásában is DOX-indukálta
kardiotoxicitás során.
Összességében elmondható, hogy a BGP-15 kedvezően hathat a DOX-indukálta
kardiotoxicitás kivédésében.
Támogatások: „GINOP-2.3.4-15-2020-00008 Komplex Egészségipari
Multidiszciplináris Kompetencia Központ kialakítása a Debreceni Egyetemen új
innovatív termékek és technológiák fejlesztése érdekében”.



